title: Regulamentul de punere în aplicare (UE) 2019/147 al Comisiei din 30 ianuarie 2019 de aprobare a substanței active Beauveria bassiana tulpina PPRI 5339, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE.)

text:
                  31.1.2019

                  RO

                  Jurnalul Oficial al Uniunii Europene

                  L 27/14

         REGULAMENTUL DE PUNERE ÎN APLICARE (UE) 2019/147 AL COMISIEI
         din 30 ianuarie 2019
         de aprobare a substanței active Beauveria bassiana tulpina PPRI 5339, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 13 alineatul (2),
         întrucât:

                     (1)

                     În conformitate cu articolul 7 alineatul (1) din Regulamentul (CE) nr. 1107/2009, Țările de Jos au primit, la 1 octombrie 2014, o cerere din partea BASF Corporation pentru aprobarea substanței active Beauveria bassiana tulpina PPRI 5339.

                     (2)

                     În conformitate cu articolul 9 alineatul (3) din Regulamentul (CE) nr. 1107/2009, la 2 iunie 2015, Țările de Jos, în calitate de stat membru raportor, au notificat solicitantului, celorlalte state membre, Comisiei și Autorității Europene pentru Siguranța Alimentară (denumită în continuare „autoritatea”) admisibilitatea cererii.

                     (3)

                     La 22 decembrie 2016, statul membru raportor a transmis Comisiei un proiect de raport de evaluare, o copie fiind trimisă autorității, în care s-a evaluat dacă este de așteptat ca substanța activă în cauză să îndeplinească criteriile de aprobare prevăzute la articolul 4 din Regulamentul (CE) nr. 1107/2009.

                     (4)

                     Autoritatea s-a conformat articolului 12 alineatul (1) din Regulamentul (CE) nr. 1107/2009. În conformitate cu articolul 12 alineatul (3) din Regulamentul (CE) nr. 1107/2009, ea a cerut solicitantului să furnizeze informații suplimentare statelor membre, Comisiei și autorității. Evaluarea informațiilor suplimentare de către statul membru raportor a fost transmisă autorității în luna noiembrie 2017, sub forma unui proiect de raport de evaluare actualizat.

                     (5)

                     La data de 12 martie 2018, autoritatea a comunicat solicitantului, statelor membre și Comisiei concluzia sa (2) cu privire la posibilitatea ca substanța activă Beauveria bassiana tulpina PPRI 5339 să îndeplinească criteriile de aprobare prevăzute la articolul 4 din Regulamentul (CE) nr. 1107/2009. Autoritatea a făcut publică concluzia sa.

                     (6)

                     La data de 24 octombrie 2018, Comisia a prezentat Comitetului permanent pentru plante, animale, produse alimentare și hrană pentru animale proiectul de raport de examinare pentru Beauveria bassiana tulpina PPRI 5339 și un proiect de regulament care prevede aprobarea substanței active Beauveria bassiana tulpina PPRI 5339.

                     (7)

                     Cu privire la una sau mai multe utilizări reprezentative ale cel puțin unui produs de protecție a plantelor care conține substanța activă, în special în ceea ce privește utilizările examinate și detaliate în raportul de examinare, s-a stabilit că criteriile de aprobare prevăzute la articolul 4 din Regulamentul (CE) nr. 1107/2009 sunt îndeplinite.

                     (8)

                     Prin urmare, este adecvat să se aprobe substanța activă Beauveria bassiana tulpina PPRI 5339.

                     (9)

                     Cu toate acestea, în conformitate cu articolul 13 alineatul (2) coroborat cu articolul 6 din Regulamentul (CE) nr. 1107/2009 și având în vedere cunoștințele științifice și tehnice actuale, este necesară includerea anumitor condiții. În special, este necesar să se includă, după caz, măsuri de reducere a riscurilor.

                     (10)

                     În conformitate cu articolul 13 alineatul (4) din Regulamentul (CE) nr. 1107/2009, anexa la Regulamentul de punere în aplicare (UE) nr. 540/2011 al Comisiei (3) ar trebui modificată în consecință.

                     (11)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Aprobarea substanței active
            Substanța activă Beauveria bassiana tulpina PPRI 5339, astfel cum se specifică în anexa I, este aprobată sub rezerva îndeplinirii condițiilor prevăzute în anexa respectivă.

            Articolul 2
            Modificări ale Regulamentului de punere în aplicare (UE) nr. 540/2011
            Anexa la Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 ianuarie 2019.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  EFSA (Autoritatea Europeană pentru Siguranța Alimentară), 2018. Conclusion on the peer review of the pesticide risk assessment of the active substance Beauveria bassiana strain PPRI 5339 (Concluzia evaluării inter pares a riscului utilizării ca pesticid a substanței active Beauveria bassiana tulpina PPRI 5339). EFSA Journal 2018;16(4):5230, 18 pp. doi:10.2903/j.efsa.2018.5230.

            (3)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            ANEXA I

                        Denumire comună, numere de identificare

                        Denumire IUPAC

                        Puritate (1)

                        Data aprobării

                        Expirarea aprobării

                        Dispoziții specifice

                           Beauveria bassiana tulpina PPRI 5339
                        Număr de acces în cadrul Agricultural Research Culture Collection (NRRL), autoritate internațională de depozitare: NRRL 50757

                        Nu se aplică

                        Nivelul maxim de beauvericină: 0,5 mg/kg

                        20 februarie 2019

                        20 februarie 2029

                        În vederea implementării principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului de examinare privind substanța Beauveria bassiana tulpina PPRI 5339, în special apendicele I și II.
                        În cadrul evaluării generale, statele membre acordă o atenție deosebită:

                                    —

                                    nivelului de metabolit beauvericină, în cadrul unui studiu privind perioada de conservare după stocarea preparatului (preparatelor) conținând B. bassiana tulpina PPRI 5339;

                                    —

                                    efectelor asupra polenizatorilor introduși în sere ca urmare a expunerii la un preparat (preparate) diferit(e) de preparatul reprezentativ pe care se bazează prezenta aprobare;

                                    —

                                    protecției operatorilor și a lucrătorilor, ținând seama de faptul că substanța B. bassiana tulpina PPRI 5339 trebuie să fie considerată, ca orice microorganism, potențial sensibilizantă.

                              Respectarea menținerii stricte a condițiilor de mediu și analiza controlului de calitate în timpul procesului de fabricație, pentru a se asigura respectarea limitelor de contaminare microbiologică menționate în documentul de lucru SANCO/12116/2012 (2).
                        Condițiile de utilizare includ măsuri de diminuare a riscului, dacă este cazul.

               (1)  Detalii suplimentare privind identitatea și specificațiile substanței active se află în raportul de examinare.

               (2)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf.

            ANEXA II
            În partea B din anexa la Regulamentul de punere în aplicare (UE) nr. 540/2011, se adaugă următoarea rubrică:

                           „131

                              Beauveria bassiana tulpina PPRI 5339
                           Număr de acces în cadrul Agricultural Research Culture Collection (NRRL), autoritate internațională de depozitare: NRRL 50757

                           Nu se aplică

                           Nivelul maxim de beauvericină: 0,5 mg/kg

                           20 februarie 2019

                           20 februarie 2029

                           În vederea implementării principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului de examinare privind substanța Beauveria bassiana tulpina PPRI 5339, în special apendicele I și II.
                           În cadrul evaluării generale, statele membre acordă o atenție deosebită:

                                       —

                                       nivelului de metabolit beauvericină, în cadrul unui studiu privind perioada de conservare după stocarea preparatului (preparatelor) conținând B. bassiana tulpina PPRI 5339;

                                       —

                                       efectelor asupra polenizatorilor introduși în sere ca urmare a expunerii la un preparat (preparate) diferit(e) de preparatul reprezentativ pe care se bazează prezenta aprobare;

                                       —

                                       protecției operatorilor și a lucrătorilor, ținând seama de faptul că substanța B. bassiana tulpina PPRI 5339 trebuie să fie considerată, ca orice microorganism, potențial sensibilizantă.

                                 Respectarea menținerii stricte a condițiilor de mediu și analiza controlului de calitate în timpul procesului de fabricație, pentru a se asigura respectarea limitelor de contaminare microbiologică menționate în documentul de lucru SANCO/12116/2012 (*1).
                           Condițiile de utilizare includ măsuri de diminuare a riscului, dacă este cazul.

               (*1)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf”


title: Regulamentul de punere în aplicare (UE) 2019/148 al Comisiei din 30 ianuarie 2019 privind neaprobarea substanței active propanil, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (Text cu relevanță pentru SEE.)

text:
                  31.1.2019

                  RO

                  Jurnalul Oficial al Uniunii Europene

                  L 27/18

         REGULAMENTUL DE PUNERE ÎN APLICARE (UE) 2019/148 AL COMISIEI
         din 30 ianuarie 2019
         privind neaprobarea substanței active propanil, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 13 alineatul (2),
         întrucât:

                     (1)

                     În conformitate cu articolul 7 alineatul (1) din Regulamentul (CE) nr. 1107/2009, la 28 decembrie 2015, Italia a primit, din partea societății UPL Europe Ltd, o cerere de aprobare a substanței active propanil.

                     (2)

                     În conformitate cu articolul 9 alineatul (3) din regulamentul menționat, la 29 februarie 2016, statul membru raportor a notificat solicitantului, celorlalte state membre, Comisiei și Autorității Europene pentru Siguranța Alimentară (denumită în continuare „autoritatea”) admisibilitatea cererii.

                     (3)

                     Efectele substanței active în cauză asupra sănătății umane și animale și asupra mediului au fost evaluate, în conformitate cu Regulamentul (CE) nr. 1107/2009, pentru utilizările propuse de solicitant. Statul membru raportor a prezentat Comisiei și autorității un proiect de raport de evaluare la data de 14 iulie 2017.

                     (4)

                     Proiectul de raport de evaluare a fost examinat de către statele membre și de către autoritate. La data de 6 septembrie 2018, autoritatea a prezentat Comisiei concluzia sa cu privire la evaluarea riscului utilizării ca pesticid a substanței active propanil (2).

                     (5)

                     Prin scrisoarea din 14 septembrie 2018, UPL Europe Ltd și-a retras cererea de aprobare a propanilului.

                     (6)

                     Având în vedere retragerea cererii, propanilul nu ar trebui să fie aprobat.

                     (7)

                     Prezentul regulament nu exclude prezentarea unei noi cereri pentru propanil, în temeiul articolului 7 din Regulamentul (CE) nr. 1107/2009.

                     (8)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Neaprobarea substanței active
            Nu se aprobă substanța activă propanil.

            Articolul 2
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 ianuarie 2019.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  EFSA Journal 2018;16(12):5418, 27 pp. https://doi.org/10.2903/j.efsa.2018.5418, Conclusion on the peer review of the pesticide risk assessment of the active substance propanil. (Concluzia evaluării inter pares a riscului utilizării ca pesticid a substanței active propanil).


title: Regulamentul de punere în aplicare (UE) 2019/149 al Comisiei din 30 ianuarie 2019 de modificare a Regulamentelor de punere în aplicare (UE) 2015/1108 și (UE) nr. 540/2011 în ceea ce privește condițiile de utilizare a oțetului ca substanță de bază (Text cu relevanță pentru SEE.)

text:
                  31.1.2019

                  RO

                  Jurnalul Oficial al Uniunii Europene

                  L 27/20

         REGULAMENTUL DE PUNERE ÎN APLICARE (UE) 2019/149 AL COMISIEI
         din 30 ianuarie 2019
         de modificare a Regulamentelor de punere în aplicare (UE) 2015/1108 și (UE) nr. 540/2011 în ceea ce privește condițiile de utilizare a oțetului ca substanță de bază
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 23 alineatul (5) coroborat cu articolul 13 alineatul (2),
         întrucât:

                     (1)

                     Prin Regulamentul de punere în aplicare (UE) 2015/1108 al Comisiei (2), oțetul a fost aprobat ca substanță de bază pentru utilizări ca fungicid și bactericid și a fost inclus în partea C a anexei la Regulamentul de punere în aplicare (UE) nr. 540/2011 al Comisiei (3).

                     (2)

                     În noiembrie 2016, Charbonneaux-Brabant SA a prezentat Comisiei o cerere de extindere a utilizării oțetului ca erbicid, în conformitate cu articolul 23 alineatul (3) din Regulamentul (CE) nr. 1107/2009.

                     (3)

                     Comisia a solicitat asistență științifică din partea Autorității Europene pentru Siguranța Alimentară (denumită în continuare „autoritatea”). La 4 august 2017, autoritatea a prezentat Comisiei un raport tehnic privind extinderea utilizării oțetului în domeniul protecției plantelor ca erbicid (4). La 23 octombrie 2018, Comisia a prezentat Comitetului permanent pentru plante, animale, produse alimentare și hrană pentru animale raportul de examinare, iar la 12 decembrie 2018 proiectul prezentului regulament.

                     (4)

                     Din examinările efectuate reiese că este de așteptat ca oțetul să îndeplinească, în general, cerințele prevăzute la articolul 23 din Regulamentul (CE) nr. 1107/2009, în special în ceea ce privește utilizarea ca erbicid, care a fost examinată și detaliată în raportul de examinare. Prin urmare, utilizarea oțetului ca erbicid ar trebui permisă. În plus, având în vedere faptul că este permisă o nouă utilizare a oțetului, este acceptabil să se permită alte utilizări posibile ale oțetului, astfel cum se menționează în ultima versiune a raportului de examinare pentru oțet. Prin urmare, este adecvat să se elimine restricția actuală privind utilizarea în exclusivitate ca fungicid și bactericid.

                     (5)

                     Cu toate acestea, în conformitate cu articolul 13 alineatul (2) coroborat cu articolul 6 din Regulamentul (CE) nr. 1107/2009 și având în vedere cunoștințele științifice și tehnice actuale, este necesar să se respecte anumite condiții de utilizare.

                     (6)

                     Prin urmare, Regulamentele de punere în aplicare (UE) 2015/1108 și (UE) nr. 540/2011 ar trebui modificate în consecință.

                     (7)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Modificarea Regulamentului de punere în aplicare (UE) 2015/1108
            Anexa I la Regulamentul de punere în aplicare (UE) 2015/1108 se modifică în conformitate cu anexa I la prezentul regulament.

            Articolul 2
            Modificarea Regulamentului de punere în aplicare (UE) nr. 540/2011
            Anexa la Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 ianuarie 2019.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  Regulamentul de punere în aplicare (UE) 2015/1108 al Comisiei din 8 iulie 2015 de aprobare a oțetului ca substanță de bază, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (JO L 181, 9.7.2015, p. 75).

            (3)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (4)  EFSA (Autoritatea Europeană pentru Siguranța Alimentară), 2017. Raport tehnic referitor la rezultatul consultării cu statele membre și cu EFSA privind cererea de aprobare a oțetului ca substanță de bază, pentru extinderea utilizării în domeniul protecției plantelor ca erbicid. Materiale conexe ale EFSA, 2017: EN - 1281. 42 pp. doi:10.2903/sp.efsa.20 17.EN – 1281.

            ANEXA I
            În anexa I la Regulamentul de punere în aplicare (UE) 2015/1108, textul din coloana a cincea „Dispoziții specifice” se înlocuiește cu următorul text:

               „Oțetul se utilizează în conformitate cu condițiile specifice incluse în concluziile raportului de examinare privind oțetul (SANCO/12896/2014), în special în apendicele I și II la respectivul raport.”

            ANEXA II
            În anexa la Regulamentul de punere în aplicare (UE) nr. 540/2011, textul din coloana a șasea „Dispoziții specifice” a rândului 5, oțet, din tabelul din partea C se înlocuiește cu următorul text:

               „Oțetul se utilizează în conformitate cu condițiile specifice incluse în concluziile raportului de examinare privind oțetul (SANCO/12896/2014), în special în apendicele I și II la respectivul raport.”


title: Regulamentul de punere în aplicare (UE) 2019/150 al Comisiei din 30 ianuarie 2019 de modificare a Regulamentului (UE) nr. 686/2012 în ceea ce privește statul membru raportor pentru evaluarea următoarelor substanțe active conținute în produse fitosanitare: deltametrin, diflufenican, epoxiconazol, fluoxastrobin, protioconazol și tebuconazol (Text cu relevanță pentru SEE.)

text:
                  31.1.2019

                  RO

                  Jurnalul Oficial al Uniunii Europene

                  L 27/23

         REGULAMENTUL DE PUNERE ÎN APLICARE (UE) 2019/150 AL COMISIEI
         din 30 ianuarie 2019
         de modificare a Regulamentului (UE) nr. 686/2012 în ceea ce privește statul membru raportor pentru evaluarea următoarelor substanțe active conținute în produse fitosanitare: deltametrin, diflufenican, epoxiconazol, fluoxastrobin, protioconazol și tebuconazol
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 19,
         întrucât:

                     (1)

                     Regulamentul de punere în aplicare (UE) nr. 686/2012 al Comisiei (2) a alocat Regatului Unit, în calitate de stat membru raportor, evaluarea anumitor substanțe active conținute în produse fitosanitare.

                     (2)

                     Regatul Unit a prezentat, la 29 martie 2017, notificarea intenției sale de a se retrage din Uniune în temeiul articolului 50 din Tratatul privind Uniunea Europeană. Tratatele nu se vor mai aplica Regatului Unit de la data intrării în vigoare a unui acord de retragere sau, în lipsa încheierii unui acord, la doi ani după respectiva notificare, și anume începând cu data de 30 martie 2019, cu excepția cazului în care Consiliul European, în acord cu Regatul Unit, decide în unanimitate să extindă această perioadă.

                     (3)

                     Acordul de retragere, astfel cum a fost convenit între negociatori, conține prevederi pentru aplicarea dispozițiilor legislației Uniunii în Regatul Unit și pe teritoriul acestuia după data de la care tratatele încetează să se mai aplice Regatului Unit și pe teritoriul acestuia. Dacă respectivul acord intră în vigoare, legislația Uniunii în domeniul produselor fitosanitare se va aplica Regatului Unit și pe teritoriul acestuia în timpul perioadei de tranziție în conformitate cu acordul respectiv și va înceta să se aplice la sfârșitul perioadei respective. În conformitate cu acordul respectiv, în timpul perioadei de tranziție, Regatul Unit nu poate acționa în calitate de autoritate principală pentru evaluări de risc, examinări, aprobări sau autorizații la nivelul Uniunii sau la nivelul statelor membre care acționează împreună astfel cum se menționează, printre altele, în Regulamentul (CE) nr. 1107/2009.

                     (4)

                     Prin urmare, este necesar să se aloce altor state membre evaluările substanțelor active pentru care Regatul Unit este statul membru raportor și pentru care se preconizează că Autoritatea Europeană pentru Siguranța Alimentară nu va emite o concluzie înainte de 29 martie 2019. Substanțele active în cauză sunt deltametrin, diflufenican, epoxiconazol, fluoxastrobin, protioconazol și tebuconazol.

                     (5)

                     Respectiva alocare ar trebui să asigure un echilibru în ceea ce privește repartizarea responsabilităților și a activităților între statele membre.

                     (6)

                     Având în vedere faptul că evaluările substanțelor active în cauză se află într-un stadiu avansat și se preconizează că activitățile care urmează să fie desfășurate vor fi minore, nu ar trebui alocat un stat membru coraportor pentru evaluările respective.

                     (7)

                     Prin urmare, Regulamentul de punere în aplicare (UE) nr. 686/2012 ar trebui modificat în consecință.

                     (8)

                     Prezentul regulament trebuie să se aplice de la 30 martie 2019.

                     (9)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Regulamentul de punere în aplicare (UE) nr. 686/2012 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 30 martie 2019.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 ianuarie 2019.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  Regulamentul de punere în aplicare (UE) nr. 686/2012 al Comisiei din 26 iulie 2012 de alocare către statele membre, în sensul procedurii de reînnoire, a evaluării substanțelor active (JO L 200, 27.7.2012, p. 5).

            ANEXĂ
            Anexa la Regulamentul de punere în aplicare (UE) nr. 686/2012 se modifică după cum urmează:

                        1.

                        Partea A se modifică după cum urmează:

                                    (a)

                                    rubrica pentru deltametrin se înlocuiește cu următorul text:

                                                Substanță activă

                                                Stat membru raportor

                                                Stat membru coraportor

                                                „Deltametrin

                                                AT”

                                    (b)

                                    rubrica pentru diflufenican se înlocuiește cu următorul text:

                                                Substanță activă

                                                Stat membru raportor

                                                Stat membru coraportor

                                                „Diflufenican

                                                CZ”

                                    (c)

                                    rubrica pentru fluoxastrobin se înlocuiește cu următorul text:

                                                Substanță activă

                                                Stat membru raportor

                                                Stat membru coraportor

                                                „Fluoxastrobin

                                                DE”

                                    (d)

                                    rubrica pentru protioconazol se înlocuiește cu următorul text:

                                                Substanță activă

                                                Stat membru raportor

                                                Stat membru coraportor

                                                „Protioconazol

                                                PL”

                        2.

                        Partea B se modifică după cum urmează:

                                    (a)

                                    rubrica pentru epoxiconazol se înlocuiește cu următorul text:

                                                Substanță activă

                                                Stat membru raportor

                                                Stat membru coraportor

                                                „Epoxiconazol

                                                PL”

                                    (b)

                                    rubrica pentru tebuconazol se înlocuiește cu următorul text:

                                                Substanță activă

                                                Stat membru raportor

                                                Stat membru coraportor

                                                „Tebuconazol

                                                DK”


title: Regulamentul de punere în aplicare (UE) 2019/151 al Comisiei din 30 ianuarie 2019 de reînnoire a aprobării substanței active Clonostachys rosea tulpina J1446, ca substanță activă cu risc redus, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE.)

text:
                  31.1.2019

                  RO

                  Jurnalul Oficial al Uniunii Europene

                  L 27/26

         REGULAMENTUL DE PUNERE ÎN APLICARE (UE) 2019/151 AL COMISIEI
         din 30 ianuarie 2019
         de reînnoire a aprobării substanței active Clonostachys rosea tulpina J1446, ca substanță activă cu risc redus, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 22 alineatul (1) coroborat cu articolul 20 alineatul (1),
         întrucât:

                     (1)

                     Directiva 2005/2/CE a Comisiei (2) a inclus substanța Clonostachys rosea tulpina J1446, sub denumirea taxonomică anterioară Gliocladium catenulatum tulpina J1446, ca substanță activă în anexa I la Directiva 91/414/CEE a Consiliului (3).

                     (2)

                     Substanțele active incluse în anexa I la Directiva 91/414/CEE sunt considerate aprobate în temeiul Regulamentului (CE) nr. 1107/2009 și sunt incluse în partea A a anexei la Regulamentul de punere în aplicare (UE) nr. 540/2011 al Comisiei (4).

                     (3)

                     Aprobarea substanței active Clonostachys rosea tulpina J1446, în condițiile menționate în partea A din anexa la Regulamentul de punere în aplicare (UE) nr. 540/2011, expiră la 31 iulie 2019.

                     (4)

                     Verdera Oy (denumit în continuare „solicitantul”) a depus o cerere de reînnoire a aprobării substanței Clonostachys rosea tulpina J1446, în conformitate cu articolul 1 din Regulamentul de punere în aplicare (UE) nr. 844/2012 al Comisiei (5), în termenul prevăzut la articolul respectiv.

                     (5)

                     Solicitantul a transmis dosarele suplimentare necesare în conformitate cu articolul 6 din Regulamentul de punere în aplicare (UE) nr. 844/2012. Statul membru raportor a constatat că cererea era completă.

                     (6)

                     Statul membru raportor, în colaborare cu statul membru coraportor, a pregătit un raport de evaluare a reînnoirii aprobării, pe care l-a transmis, la data de 6 iulie 2016, Autorității Europene pentru Siguranța Alimentară (denumită în continuare „autoritatea”) și Comisiei.

                     (7)

                     Autoritatea a transmis solicitantului și statelor membre raportul de evaluare a reînnoirii aprobării în vederea formulării de observații și a transmis Comisiei observațiile primite. De asemenea, autoritatea a pus dosarul rezumativ suplimentar la dispoziția publicului.

                     (8)

                     La 21 iunie 2017, autoritatea a comunicat Comisiei concluzia sa (6) cu privire la posibilitatea ca Clonostachys rosea tulpina J1446 să îndeplinească criteriile de aprobare prevăzute la articolul 4 din Regulamentul (CE) nr. 1107/2009. La 11 decembrie 2017, Comisia a prezentat proiectul de raport de reînnoire a aprobării Clonostachys rosea tulpina J1446 Comitetului permanent pentru plante, animale, produse alimentare și hrană pentru animale.

                     (9)

                     Solicitantului i s-a oferit posibilitatea de a transmite observații cu privire la raportul de reînnoire.

                     (10)

                     În cazul uneia sau mai multor utilizări reprezentative ale cel puțin unui produs de protecție a plantelor care conține Clonostachys rosea tulpina J1446, s-a constatat îndeplinirea criteriilor de aprobare prevăzute la articolul 4 din Regulamentul (CE) nr. 1107/2009. Prin urmare, este adecvat să se reînnoiască aprobarea substanței Clonostachys rosea tulpina J1446.

                     (11)

                     Evaluarea riscurilor în contextul reînnoirii aprobării substanței Clonostachys rosea tulpina J1446 se bazează pe un număr limitat de utilizări reprezentative, care însă nu limitează utilizările pentru care pot fi autorizate produsele de protecție a plantelor care conțin Clonostachys rosea tulpina J1446. Prin urmare, este adecvat să nu se mențină restricția privind utilizarea exclusiv ca fungicid.

                     (12)

                     În plus, Comisia consideră că Clonostachys rosea tulpina J1446 este o substanță activă cu risc mic, în conformitate cu articolul 22 din Regulamentul (CE) nr. 1107/2009. Clonostachys rosea tulpina J1446 nu este o substanță care să prezinte motive de îngrijorare și îndeplinește condițiile stabilite la punctul 5 din anexa II la Regulamentul (CE) nr. 1107/2009.

                     (13)

                     Prin urmare, este adecvat să se reînnoiască aprobarea substanței Clonostachys rosea tulpina J1446 ca substanță cu risc redus.

                     (14)

                     Cu toate acestea, în conformitate cu articolul 14 alineatul (1) coroborat cu articolul 6 din Regulamentul (CE) nr. 1107/2009 și având în vedere cunoștințele științifice și tehnice actuale, este necesară includerea anumitor condiții.

                     (15)

                     În conformitate cu articolul 20 alineatul (3) coroborat cu articolul 13 alineatul (4) din Regulamentul (CE) nr. 1107/2009, anexa la Regulamentul de punere în aplicare (UE) nr. 540/2011 ar trebui modificată în consecință.

                     (16)

                     Regulamentul de punere în aplicare (UE) 2018/917 al Comisiei (7) a prelungit perioada aprobării substanței Clonostachys rosea tulpina J1446 până la 31 iulie 2019 pentru a permite ca procesul de reînnoire a aprobării să fie finalizat înainte de expirarea aprobării substanței respective. Cu toate acestea, având în vedere faptul că o decizie cu privire la reînnoirea aprobării a fost luată înainte de respectiva dată amânată de expirare, prezentul regulament se aplică de la 1 aprilie 2019.

                     (17)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Reînnoirea aprobării substanței active
            Aprobarea substanței active Clonostachys rosea tulpina J1446, astfel cum se specifică în anexa I, este reînnoită sub rezerva îndeplinirii condițiilor prevăzute în anexa respectivă.

            Articolul 2
            Modificări ale Regulamentului de punere în aplicare (UE) nr. 540/2011
            Anexa la Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrarea în vigoare și data aplicării
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 aprilie 2019.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 ianuarie 2019.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  Directiva 2005/2/CE a Comisiei din 19 ianuarie 2005 de modificare a Directivei 91/414/CEE a Consiliului în vederea includerii substanțelor active Ampelomyces quisqualis și Gliocladium catenulatum (JO L 20, 22.1.2005, p. 15).

            (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

            (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

            (6)  EFSA Journal 2016;14(7):4517, 16 pp. Disponibil online: www.efsa.europa.eu

            (7)  Regulamentul de punere în aplicare (UE) 2018/917 al Comisiei din 27 iunie 2018 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active alfa-cipermetrin, beflubutamid, benalaxil, bentiavalicarb, bifenazat, boscalid, bromoxinil, captan, carvonă, clorprofam, ciazofamid, desmedifam, dimetoat, dimetomorf, diquat, etefon, etoprofos, etoxazol, famoxadon, fenamidon, fenamifos, flumioxazin, fluoxastrobin, folpet, foramsulfuron, formetanat, Gliocladium catenulatum tulpina: J1446, izoxaflutol, metalaxil-m, metiocarb, metoxifenozid, metribuzin, milbemectină, oxasulfuron, Paecilomyces lilacinus tulpina 251, fenmedifam, fosmet, pirimifos-metil, propamocarb, protioconazol, pimetrozină și s-metolaclor (JO L 163, 28.6.2018, p. 13).

            ANEXA I

                        Denumire comună, numere de identificare

                        Denumire IUPAC

                        Puritate (1)

                        Data aprobării

                        Expirarea aprobării

                        Dispoziții specifice

                           Clonostachys rosea tulpina J1446
                        Număr de acces în colecția de culturi din cadrul Colecției germane de microorganisme și culturi celulare (DSMZ): DSM 9212

                        Nu se aplică

                        Nu se aplică
                        Conținut de gliotoxine: max. 50 μg/kg în MCPA de calitate tehnică.

                        1 aprilie 2019

                        31 martie 2034

                        În vederea implementării principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului de examinare privind substanța Clonostachys rosea tulpina J1446, în special de apendicele I și II la acesta.
                        În cadrul evaluării generale, statele membre acordă o atenție deosebită:

                                    —

                                    specificațiilor materialului tehnic, astfel cum este transformat în scop comercial în produse de protecție a plantelor, inclusiv caracterizarea completă a metaboliților care ar putea prezenta motive de îngrijorare;

                                    —

                                    protecției operatorilor și a lucrătorilor, ținând seama de faptul că microorganismele sunt considerate drept potențiali sensibilizanți, asigurându-se că echipamentul individual de protecție adecvat este inclus ca o condiție de utilizare;

                                    —

                                    studiilor sau informațiilor din literatura științifică publicate recent în ceea ce privește sensibilitatea antimicotică a Clonostachys rosea J1446.

                              Producătorul asigură menținerea strictă a condițiilor de mediu și analiza de control al calității pe parcursul procesului de fabricație, pentru a asigura respectarea limitelor de contaminare microbiologică menționate în documentul de lucru SANCO/12116/2012 (2).
                        Condițiile de utilizare includ, dacă este cazul, măsuri de atenuare a riscurilor.

               (1)  Detalii suplimentare privind identitatea și specificațiile substanței active sunt puse la dispoziție în raportul de examinare.

               (2)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf

            ANEXA II
            Anexa la Regulamentul de punere în aplicare (UE) nr. 540/2011 se modifică după cum urmează:

                        1.

                        În partea A, rubrica 98 referitoare la Gliocladium catenulatum tulpina J1446 se elimină.

                        2.

                        În partea D, se adaugă următoarea rubrică:

                                    „15

                                       Clonostachys rosea tulpina J1446
                                    Număr de acces în colecția de culturi din cadrul Colecției germane de microorganisme și culturi celulare (DSMZ): DSM 9212

                                    Nu se aplică

                                    Nu se aplică
                                    Conținut de gliotoxine: max. 50 μg/kg în MCPA de calitate tehnică.

                                    1 aprilie 2019

                                    31 martie 2034

                                    În vederea implementării principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului de examinare privind substanța Clonostachys rosea tulpina J1446, în special de apendicele I și II la acesta.
                                    În cadrul evaluării generale, statele membre acordă o atenție deosebită:

                                                —

                                                specificațiilor materialului tehnic, astfel cum este transformat în scop comercial în produse de protecție a plantelor, inclusiv caracterizarea completă a metaboliților care ar putea prezenta motive de îngrijorare;

                                                —

                                                protecției operatorilor și a lucrătorilor, ținând seama de faptul că microorganismele sunt considerate drept potențiali sensibilizanți, asigurându-se că echipamentul individual de protecție adecvat este inclus ca o condiție de utilizare;

                                                —

                                                studiilor sau informațiilor din literatura științifică publicate recent în ceea ce privește sensibilitatea antimicotică a Clonostachys rosea J1446.

                                          Producătorul asigură menținerea strictă a condițiilor de mediu și analiza de control al calității pe parcursul procesului de fabricație, pentru a asigura respectarea limitelor de contaminare microbiologică menționate în documentul de lucru SANCO/12116/2012 (*1).
                                    Condițiile de utilizare includ măsuri de atenuare a riscurilor, dacă este cazul.

               (*1)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf”


title: Regulamentul de punere în aplicare (UE) 2019/295 al Comisiei din 20 februarie 2019 de modificare a Regulamentului de punere în aplicare (UE) nr. 1011/2014 în ceea ce privește modificările aduse modelului pentru cererea de plată, inclusiv informații suplimentare privind instrumentele financiare și modelul pentru conturi

text:
                  21.2.2019

                  RO

                  Jurnalul Oficial al Uniunii Europene

                  L 50/1

         REGULAMENTUL DE PUNERE ÎN APLICARE (UE) 2019/295 AL COMISIEI
         din 20 februarie 2019
         de modificare a Regulamentului de punere în aplicare (UE) nr. 1011/2014 în ceea ce privește modificările aduse modelului pentru cererea de plată, inclusiv informații suplimentare privind instrumentele financiare și modelul pentru conturi
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (1), în special articolul 41 alineatul (4), articolul 131 alineatul (6) și articolul 137 alineatul (3),
         întrucât:

                     (1)

                     Anexa VI la Regulamentul de punere în aplicare (UE) nr. 1011/2014 al Comisiei (2) stabilește modelul pentru cererea de plată, inclusiv informațiile suplimentare privind instrumentele financiare, în conformitate cu articolul 131 alineatul (6) din Regulamentul (UE) nr. 1303/2013. În ceea ce privește avansurile plătite în contextul ajutorului de stat, apendicele 2 al anexei respective precizează care este cuantumul din avansurile respective plătite și, apoi, cuprinse sau nu în cheltuielile plătite de beneficiari într-o anumită perioadă de timp care ar trebui să fie inclus în cererile de plată.

                     (2)

                     Regulamentul (UE, Euratom) 2018/1046 al Parlamentului European și al Consiliului (3) a modificat definiția „beneficiarului” din Regulamentul (UE) nr. 1303/2013. El a modificat și articolul 131 alineatul (3) din Regulamentul (UE) nr. 1303/2013, care, în prezent, prevede că în cazul ajutorului de stat, contribuția publică corespunzătoare cheltuielilor incluse într-o cerere de plată trebuia să fie plătită beneficiarilor de către organismul care acordă ajutorul sau, în cazul în care statele membre au decis că beneficiarul este organismul care acordă ajutorul în temeiul articolului 2 punctul 10 litera (a) din regulamentul respectiv, trebuia să fie plătită de beneficiar organismului care primește ajutorul. Ca urmare a respectivelor modificări, apendicele 2 la anexa VI la Regulamentul de punere în aplicare (UE) nr. 1011/2014 ar trebui modificat în consecință.

                     (3)

                     Anexa VII la Regulamentul de punere în aplicare (UE) nr. 1011/2014 al Comisiei stabilește modelul pentru conturi în conformitate cu articolul 137 alineatul (3) din Regulamentul (UE) nr. 1303/2013. În ceea ce privește avansurile plătite în contextul ajutorului de stat, apendicele 7 al anexei respective precizează care este cuantumul din avansurile respective plătite și, apoi, cuprinse sau nu în cheltuielile plătite de beneficiari într-o anumită perioadă de timp care trebuie să fie inclus în conturi.

                     (4)

                     În ceea ce privește cuantumul total al cheltuielilor eligibile înregistrate în sistemele contabile ale autorității de certificare care a fost inclus în cererile de plată, articolul 137 alineatul (1) litera (a) din Regulamentul (UE) nr. 1303/2013 face trimitere la articolul 131 al acestuia. Ca urmare a modificărilor articolului 131 alineatul (3) din regulamentul respectiv, apendicele 7 al anexei VII la Regulamentul de punere în aplicare (UE) nr. 1011/2014 ar trebui, de asemenea, modificat în consecință.

                     (5)

                     Pentru a asigura securitatea juridică și pentru a minimiza discrepanțele dintre dispozițiile modificate ale Regulamentului (UE) nr. 1303/2013 care se aplică de la 2 august 2018 sau mai devreme în conformitate cu articolul 282 din Regulamentul (UE, Euratom) 2018/1046 și dispozițiile prezentului regulament, acesta ar trebui să intre în vigoare în ziua următoare datei publicării sale în Jurnalul Oficial al Uniunii Europene.

                     (6)

                     Măsurile prevăzute în prezentul regulament sunt în conformitate cu avizul Comitetului de coordonare pentru fondurile structurale și de investiții europene.

                     (7)

                     Prin urmare, Regulamentul de punere în aplicare (UE) nr. 1011/2014 ar trebui modificat în consecință,

               ADOPTĂ PREZENTUL REGULAMENT:

            Articolul 1
            Anexele VI și VII la Regulamentul de punere în aplicare (UE) nr. 1011/2014 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 20 februarie 2019.

                  Pentru Comisie

                  Președintele

               Jean-Claude JUNCKER

            (1)  JO L 347, 20.12.2013, p. 320.

            (2)  Regulamentul de punere în aplicare (UE) nr. 1011/2014 al Comisiei din 22 septembrie 2014 de stabilire a normelor detaliate de punere în aplicare a Regulamentului (UE) nr. 1303/2013 al Parlamentului European și al Consiliului cu privire la modelele de prezentare a anumitor informații către Comisie și normele detaliate referitoare la schimbul de informații între beneficiari și autoritățile de management, autoritățile de certificare, autoritățile de audit și organismele intermediare (JO L 286, 30.9.2014, p. 1).

            (3)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).

            ANEXĂ
            Anexele VI și VII se modifică după cum urmează:

                        1.

                        În anexa VI, apendicele 2 se modifică după cum urmează:

                                    (a)

                                    titlul coloanei (B) se înlocuiește cu următorul text:
                                    „Suma care a fost acoperită prin cheltuielile achitate de beneficiari sau, în cazul în care statele membre au decis că beneficiarul este organismul care acordă ajutorul în temeiul articolului 2 punctul 10 litera (a) din Regulamentul (UE) nr. 1303/2013, de organismul care primește ajutorul, în termen de trei ani de la plata avansului”;

                                    (b)

                                    titlul coloanei (C) se înlocuiește cu următorul text:
                                    „Suma care nu a fost acoperită prin cheltuielile achitate de beneficiari sau, în cazul în care statele membre au decis că beneficiarul este organismul care acordă ajutorul în temeiul articolului 2 punctul 10 litera (a) din Regulamentul (UE) nr. 1303/2013, de organismul care primește ajutorul, și pentru care nu s-a încheiat încă perioada de trei ani”.

                        2.

                        În anexa VII, apendicele 7 se modifică după cum urmează:

                                    (a)

                                    titlul coloanei (B) se înlocuiește cu următorul text:
                                    „Suma care a fost acoperită prin cheltuielile achitate de beneficiari sau, în cazul în care statele membre au decis că beneficiarul este organismul care acordă ajutorul în temeiul articolului 2 punctul 10 litera (a) din Regulamentul (UE) nr. 1303/2013, de organismul care primește ajutorul, în termen de trei ani de la plata avansului”;

                                    (b)

                                    titlul coloanei (C) se înlocuiește cu următorul text:
                                    „Suma care nu a fost acoperită prin cheltuielile achitate de beneficiari sau, în cazul în care statele membre au decis că beneficiarul este organismul care acordă ajutorul în temeiul articolului 2 punctul 10 litera (a) din Regulamentul (UE) nr. 1303/2013, de organismul care primește ajutorul, și pentru care nu s-a încheiat încă perioada de trei ani”.


title: Regulamentul de punere în aplicare (UE) 2019/296 al Comisiei din 20 februarie 2019 de rectificare a anumitor versiuni lingvistice ale Regulamentului de punere în aplicare (UE) 2016/2286 de stabilire a unor norme detaliate cu privire la aplicarea politicii utilizării rezonabile, precum și la metodologia de evaluare a sustenabilității eliminării suprataxelor pentru serviciile de roaming cu amănuntul și la cererea care trebuie prezentată de furnizorul de servicii de roaming în scopul evaluării respective (Text cu relevanță pentru SEE.)

text:
                  21.2.2019

                  RO

                  Jurnalul Oficial al Uniunii Europene

                  L 50/4

         REGULAMENTUL DE PUNERE ÎN APLICARE (UE) 2019/296 AL COMISIEI
         din 20 februarie 2019
         de rectificare a anumitor versiuni lingvistice ale Regulamentului de punere în aplicare (UE) 2016/2286 de stabilire a unor norme detaliate cu privire la aplicarea politicii utilizării rezonabile, precum și la metodologia de evaluare a sustenabilității eliminării suprataxelor pentru serviciile de roaming cu amănuntul și la cererea care trebuie prezentată de furnizorul de servicii de roaming în scopul evaluării respective
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 531/2012 al Parlamentului European și al Consiliului din 13 iunie 2012 privind roamingul în rețelele publice de comunicații mobile în interiorul Uniunii (1), în special articolul 6d alineatul (1),
         după consultarea Organismului Autorităților Europene de Reglementare în Domeniul Comunicațiilor Electronice,
         întrucât:

                     (1)

                     Versiunile lingvistice în limbile greacă, neerlandeză și portugheză ale Regulamentului de punere în aplicare (UE) 2016/2286 al Comisiei (2) conțin o greșeală la articolul 4 alineatul (2) primul paragraf în ceea ce privește calcularea volumului minim de servicii de date în roaming cu amănuntul pe care clientul serviciului de roaming îl poate consuma atunci când călătorește periodic în cadrul Uniunii, în cazul în care furnizorul de servicii de roaming aplică o politică de utilizare rezonabilă.

                     (2)

                     Prin urmare, versiunile lingvistice în limbile greacă, neerlandeză și portugheză ale Regulamentului de punere în aplicare (UE) 2016/2286 ar trebui rectificate în consecință. Celelalte versiuni lingvistice nu sunt afectate.

                     (3)

                     Măsurile prevăzute în prezentul regulament sunt conforme cu avizul Comitetului pentru comunicații,

               ADOPTĂ PREZENTUL REGULAMENT:

            Articolul 1

               (nu privește versiunea în limba română)

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 20 februarie 2019.

                  Pentru Comisie

                  Președintele

               Jean-Claude JUNCKER

            (1)  JO L 172, 30.6.2012, p. 10.

            (2)  Regulamentul de punere în aplicare (UE) 2016/2286 al Comisiei din 15 decembrie 2016 de stabilire a unor norme detaliate cu privire la aplicarea politicii utilizării rezonabile, precum și la metodologia de evaluare a sustenabilității eliminării suprataxelor pentru serviciile de roaming cu amănuntul și la cererea care trebuie prezentată de furnizorul de servicii de roaming în scopul evaluării respective (JO L 344, 17.12.2016, p. 46).


title: Regulamentul de punere în aplicare (UE) 2019/298 al Comisiei din 20 februarie 2019 de modificare a anexei I la Regulamentul (CE) nr. 798/2008 în ceea ce privește rubricile referitoare la Belarus, Bosnia și Herțegovina și Japonia din lista cu țări terțe, teritorii, zone sau compartimente din care anumite produse obținute de la păsări de curte pot fi importate în Uniune sau pot tranzita Uniunea (Text cu relevanță pentru SEE.)

text:
                  21.2.2019

                  RO

                  Jurnalul Oficial al Uniunii Europene

                  L 50/20

         REGULAMENTUL DE PUNERE ÎN APLICARE (UE) 2019/298 AL COMISIEI
         din 20 februarie 2019
         de modificare a anexei I la Regulamentul (CE) nr. 798/2008 în ceea ce privește rubricile referitoare la Belarus, Bosnia și Herțegovina și Japonia din lista cu țări terțe, teritorii, zone sau compartimente din care anumite produse obținute de la păsări de curte pot fi importate în Uniune sau pot tranzita Uniunea
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 teza introductivă, articolul 8 punctul 1 primul paragraf, articolul 8 punctul 4 și articolul 9 alineatul (4) litera (c),
         având în vedere Directiva 2009/158/CE a Consiliului din 30 noiembrie 2009 privind condițiile de sănătate animală care reglementează comerțul intracomunitar și importurile din țări terțe de păsări de curte și de ouă pentru incubație (2), în special articolul 23 alineatul (1), articolul 24 alineatul (2) și articolul 25 alineatul (2),
         întrucât:

                     (1)

                     Regulamentul (CE) nr. 798/2008 al Comisiei (3) stabilește cerințele de certificare sanitar-veterinară pentru importul în Uniune și tranzitul prin Uniune, inclusiv depozitarea în timpul tranzitului, al păsărilor de curte și al produselor obținute de la păsări de curte (denumite în continuare „produsele”). Acesta prevede că aceste produse sunt importate în Uniune și tranzitează Uniunea numai dacă provin din țările terțe, teritoriile, zonele sau compartimentele menționate în coloanele 1 și 3 din tabelul cuprins în partea 1 a anexei I la regulamentul respectiv.

                     (2)

                     Rubrica referitoare la Belarus din tabelul din anexa la Regulamentul de punere în aplicare (UE) 2015/2258 al Comisiei (4) se referă numai la autorizația de tranzit prin Lituania al ouălor și al produselor din ouă, omițând carnea de pasăre. În același timp, articolul 18 alineatul (2) din Regulamentul (CE) nr. 798/2008 și garanțiile suplimentare din rubrica referitoare la Belarus din coloana 5 a tabelului cuprins în partea 1 a anexei I la regulamentul respectiv autorizează tranzitul prin Lituania al ouălor, al produselor din ouă și al cărnii de pasăre. Prin urmare, rubrica referitoare la Belarus din tabelul cuprins în partea 1 a anexei I la Regulamentul (CE) nr. 798/2008 ar trebui să fie modificată pentru a face referire la tranzitul ouălor, al produselor din ouă și al cărnii de pasăre.

                     (3)

                     Bosnia și Herțegovina a solicitat să fie autorizată pentru importuri în Uniune și tranzitul prin Uniune al cărnii de pasăre și a furnizat informațiile relevante. Comisia a efectuat un audit în Bosnia și Herțegovina pentru a evalua controalele sanitar-veterinare existente în cazul cărnii de pasăre destinate exportului în Uniune. Având în vedere rezultatul favorabil al auditului respectiv, este oportun să se includă țara terță respectivă în tabelul cuprins în partea 1 a anexei I la Regulamentul (CE) nr. 798/2008.

                     (4)

                     Japonia a solicitat să fie autorizată pentru importuri în Uniune și tranzitul prin Uniune al ouălor și al produselor din ouă și a furnizat informațiile relevante. Comisia a efectuat un audit în Japonia pentru a evalua controalele sanitar-veterinare existente în cazul ouălor și produselor din ouă destinate exportului în Uniune. Având în vedere rezultatul favorabil al auditului respectiv, este oportun să se includă țara terță respectivă în tabelul cuprins în partea 1 a anexei I la Regulamentul (CE) nr. 798/2008.

                     (5)

                     Japonia a prezentat Comisiei programele sale de control al salmonelei în cadrul efectivelor de găini ouătoare din specia Gallus gallus. S-a constatat că respectivele programe de control furnizează garanții echivalente celor stabilite în Regulamentul (CE) nr. 2160/2003 al Parlamentului European și al Consiliului (5) și deci au fost aprobate. Prin urmare, Japonia ar trebui să fie autorizată pentru importul de ouă de clasa A în Uniune, iar rubrica referitoare la Japonia din tabelul cuprins în partea 1 din anexa I la Regulamentul (CE) nr. 798/2008 nu ar trebui să includă nicio interdicție cu privire la produsul respectiv.

                     (6)

                     Prin urmare, anexa I la Regulamentul (CE) nr. 798/2008 ar trebui modificată în consecință.

                     (7)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Partea 1 a anexei I la Regulamentul (CE) nr. 798/2008 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 20 februarie 2019.

                  Pentru Comisie

                  Președintele

               Jean-Claude JUNCKER

            (1)  JO L 18, 23.1.2003, p. 11.

            (2)  JO L 343, 22.12.2009, p. 74.

            (3)  Regulamentul (CE) nr. 798/2008 al Comisiei din 8 august 2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Comunitate și pot tranzita Comunitatea păsările de curte și produsele de pasăre, precum și a cerințelor de certificare sanitar-veterinară (JO L 226, 23.8.2008, p. 1).

            (4)  Regulamentul de punere în aplicare (UE) 2015/2258 al Comisiei din 4 decembrie 2015 de modificare a Regulamentului (CE) nr. 798/2008 în ceea ce privește importurile și tranzitul loturilor unice de mai puțin de 20 de unități de păsări de curte, altele decât ratite, ouă pentru incubație și pui de o zi de ratite (JO L 321, 5.12.2015, p. 23).

            (5)  Regulamentul (CE) nr. 2160/2003 al Parlamentului European și al Consiliului din 17 noiembrie 2003 privind controlul salmonelei și al altor agenți zoonotici specifici, prezenți în rețeaua alimentară (JO L 325, 12.12.2003, p. 1).

            ANEXĂ
            Partea 1 din anexa I la Regulamentul (CE) nr. 798/2008 se modifică după cum urmează:

                        1.

                        Următoarea rubrică referitoare la Bosnia și Herțegovina se inserează între rubrica referitoare la Australia și rubrica referitoare la Brazilia:

                                    Cod ISO și numele țării terțe sau al teritoriului

                                    Codul țării terțe, al teritoriului, zonei sau compartimentului

                                    Descrierea țării terțe, a teritoriului, zonei sau compartimentului

                                    Certificat sanitar-veterinar

                                    Condiții specifice

                                    Condiții specifice

                                    Situația supravegherii gripei aviare

                                    Situația vaccinării împotriva gripei aviare

                                    Situația combaterii salmonelei (6)

                                    Model(e)

                                    Garanții suplimentare

                                    Data de închidere (1)

                                    Data de deschidere (2)

                                    1

                                    2

                                    3

                                    4

                                    5

                                    6

                                    6A

                                    6B

                                    7

                                    8

                                    9

                                    „BA – Bosnia și Herțegovina

                                    BA-0

                                    Întreaga țară

                                    POU”

                        2.

                        Rubrica pentru Belarus se înlocuiește cu următorul text:

                                    Cod ISO și numele țării terțe sau al teritoriului

                                    Codul țării terțe, al teritoriului, zonei sau compartimentului

                                    Descrierea țării terțe, a teritoriului, zonei sau compartimentului

                                    Certificat sanitar-veterinar

                                    Condiții specifice

                                    Condiții specifice

                                    Situația supravegherii gripei aviare

                                    Situația vaccinării împotriva gripei aviare

                                    Situația combaterii salmonelei (6)

                                    Model(e)

                                    Garanții suplimentare

                                    Data de închidere (1)

                                    Data de deschidere (2)

                                    1

                                    2

                                    3

                                    4

                                    5

                                    6

                                    6A

                                    6B

                                    7

                                    8

                                    9

                                    „BY – Belarus

                                    BY-0

                                    Întreaga țară

                                    EP, E, POU
                                    (în toate cele trei cazuri numai pentru tranzit prin Lituania)

                                    IX”

                        3.

                        Următoarea rubrică referitoare la Japonia se inserează între rubrica referitoare la Islanda și rubrica referitoare la Republica Coreea:

                                    Cod ISO și numele țării terțe sau al teritoriului

                                    Codul țării terțe, al teritoriului, zonei sau compartimentului

                                    Descrierea țării terțe, a teritoriului, zonei sau compartimentului

                                    Certificat sanitar-veterinar

                                    Condiții specifice

                                    Condiții specifice

                                    Situația supravegherii gripei aviare

                                    Situația vaccinării împotriva gripei aviare

                                    Situația combaterii salmonelei (6)

                                    Model(e)

                                    Garanții suplimentare

                                    Data de închidere (1)

                                    Data de deschidere (2)

                                    1

                                    2

                                    3

                                    4

                                    5

                                    6

                                    6A

                                    6B

                                    7

                                    8

                                    9

                                    „JP – Japonia

                                    JP-0

                                    Întreaga țară

                                    EP, E”